Document ID: 32008D0987

KOMISIJAS LĒMUMS
(2008. gada 16. decembris)
par papildu zvejas dienu iedalīšanu Latvijai Baltijas jūrā 25. un 26. apakšrajonā
(izziņots ar dokumenta numuru K(2008) 8217)
(Autentisks ir tikai teksts latviešu valodā)
(2008/987/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 26. novembra Regulu (EK) Nr. 1404/2007, ar ko 2008. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Baltijas jūrā (1), un jo īpaši tās II pielikuma 1.3. punktu,
tā kā:
(1)
Regulas (EK) Nr. 1404/2007 II pielikuma 1.1. punktā noteikts maksimālais skaits dienu, kurās kuģiem, kas zvejo ar traļiem, dāņu vadiem vai tiem līdzīgiem zvejas rīkiem, kuru linuma acs izmērs ir 90 mm vai lielāks, ar žaunu tīkliem, iepinējtīkliem vai vairāksienu tīkliem, kuru linuma acs izmērs ir 90 mm vai lielāks, ar nostiprinātām āķu rindām, āķu jedām, izņemot dreifējošas āķu jedas, ar roku velkamām āķu rindām un džiga aprīkojumu, ir atļauts atrasties ārpus ostas 25.-27. un 28.2. apakšrajonā, izņemot laikposmu no 1. jūlija līdz 31. augustam, kad piemēro 8. panta 1. punkta b) apakšpunktu 2007. gada 18. septembra Padomes Regulā (EK) Nr. 1098/2007, ar ko izveido daudzgadu plānu Baltijas jūras mencu krājumiem un zvejniecībām, kas šos krājumus izmanto, groza Regulu (EEK) Nr. 2847/93 un atceļ Regulu (EK) Nr. 779/97 (2).
(2)
Saskaņā ar Komisijas Regulas (EK) Nr. 169/2008 (3) 1. pantu ICES 27. un 28.2. apakšrajonā 2008. gadā nepiemēro noteiktus zvejas piepūles limitus un reģistrēšanas prasības atbilstīgi Regulai (EK) Nr. 1098/2007.
(3)
Regulas (EK) Nr. 1404/2007 II pielikuma 1.3. punkts Komisijai dod iespēju iedalīt līdz pat 4 papildu zvejas dienām ārpus ostas par to, ka kopš 2005. gada 1. janvāra ir izbeigta zvejas darbība.
(4)
Latvija saskaņā ar Regulas (EK) Nr. 1404/2007 II pielikuma 1.4. punktu 2008. gada janvārī iesniedza lūgumu, kurā uzskaitīti Latvijas kuģi, kas zvejo ar iepriekš minētajiem zvejas rīkiem un kopš 2005. gada 1. janvāra ir izbeiguši zvejas darbību. Papildu informāciju Latvija sniedza 2008. gada 4. jūnijā un 10. jūlijā.
(5)
Saskaņā ar Kopienas KPN un kvotu datubāzi Latvija no tai pieejamās 694 tonnu lielās mencu kvotas 22.-24. apakšrajonā ir samainījusi 661 tonnu. Ārpus ostas pavadāmu zvejas dienu skaits, kas Latvijai jau iedalīts attiecībā uz 22.-24. apakšrajonu, ir pietiekams, lai apgūtu atlikušās zvejas iespējas, un nav vajadzības iedalīt papildu dienas zvejai minētajā apgabalā.
(6)
Ņemot vērā sniegtos datus, papildus jau atļautajām jūrā pavadāmajām 178 dienām Latvijai par kuģiem, kuri zvejo ar iepriekš minētajiem zvejas rīkiem, var iedalīt vēl 4 dienas, kas izmantojamas 2008. gadā ICES 25. un 26. apakšrajonā.
(7)
Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Regulas (EK) Nr. 1404/2007 II pielikuma 1.1.b) punktā noteikto lielāko skaitu dienu, kurās Latvijas zvejas kuģiem gadā ir atļauts atrasties ārpus ostas Baltijas jūrā 25. un 26. apakšrajonā, papildina ar vēl 4 dienām. Šis lēmums attiecas uz kuģiem, kas zvejo ar traļiem, dāņu vadiem vai tiem līdzīgiem zvejas rīkiem, kuru linuma acs izmērs ir 90 mm vai lielāks, ar žaunu tīkliem, iepinējtīkliem vai vairāksienu tīkliem, kuru linuma acs izmērs ir 90 mm vai lielāks, ar nostiprinātām āķu rindām, āķu jedām, izņemot dreifējošas āķu jedas, ar roku velkamām āķu rindām un džiga aprīkojumu.
2. pants
Šis lēmums ir adresēts Latvijas Republikai.
Briselē, 2008. gada 16. decembrī

Labels: 20
8
18
6